**Záznam – zasadnutie Rady ministra školstva, vedy, výskumu a športu Slovenskej republiky na podporu štúdia študentov so špecifickými potrebami (ďalej len „rada“)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Konanie** – 12. 11. 2013 o 13,00 h. na Technickej univerzite v Košiciach

**Prítomný:** podľa prezenčnej listiny (z 11 členov prítomných 10 členov + tajomník rady a riaditeľ odboru vysokoškolského vzdelávania MŠVVaŠ SR) - prof. Ing. Peter Plavčan, CSc., Mgr. Jozef Jurkovič, Mgr. Miriam Dufeková, prof. Ing. Pavel Raschman, CSc., prof. Ing. Dušan Šimšík, PhD., PaedDr. Elena Mendelová, CSc., Ing. arch. Zuzana Čerešňová, PhD., Mgr. et Mgr. Marek Machata, Mgr. Darina Ondrušová, PhD., doc. PhDr. Mária Šmidová, PhD., Mgr. Jarmila Žolnová, PhD., Katarína Markovičová, PhD.

**Ospravedlnený:** Mgr. František Küffer

**Program rokovania**

1. Otvorenie
2. Základné informácie o rade
3. Návrh plánu úloh na nasledujúce obdobie
4. Prerokovanie návrhov aktivít na roky 2013 – 2014 Centra podpory študentov so špecifickými potrebami na Univerzite Komenského v Bratislave a Bezbariérového centra na Technickej univerzite v Košiciach
5. Informácia o rozvojových projektoch VŠ
6. Voľná diskusia
7. Prehliadka Bezbariérového centra TU v Košiciach
8. Záver

**K bodu 1**

Na začiatku zasadnutia predseda rady prof. Ing. Peter Plavčan, CSc. privítal všetkých prítomných členov rady, a tým otvoril zasadnutie rady. Následne sa predstavili všetci členovia rady.

**K bodu 2**

Tajomník rady informoval všetkých prítomných členov rady o základných informáciách o rade a informáciách týkajúcich sa špeciálnych pedagogických pracovísk v zmysle zákona o vysokých školách. V rámci prezentácie bolo zdôraznené, že od členov rady sa očakávajú návrhy aktivít zlepšujúcich možnosti štúdia študentov so špecifickými potrebami, posúdenie návrhov vypracovaných špeciálnymi pedagogickými pracoviskami UK a TUKE. Predstava ministerstva je, že odbornú činnosť budú prevažne zabezpečovať špeciálne pracoviská UK a TUKE, s tým, že rada bude navrhovať plán činnosti týchto pracovísk a posudzovať podmienky ich zabezpečenia. Súčasne bude konzultovať predložené výstupy. Zloženie rady je koncipované tak, aby okrem expertných pohľadov, bol zastúpený aj pohľad manažmentu vysokých škôl, študentov a neziskových organizácií.

Je vítané, ak sa členovia rady budú aj priamo podieľať na tvorbe dokumentov, v takomto prípade je možné, aby mali dohodu alebo inú zmluvu priamo so špeciálnymi pracoviskami.

**K bodu 3**

Prezentáciou Mgr. Jozef Jurkovič informoval členov rady o návrhu plánu úloh na nasledujúce obdobie a základných pohľadoch na

* aktuálne potreby vysokých škôl, ich zamestnancov a študentov (podpora koordinátorov, ich vzdelávanie, metodické vedenie a pod. a riešenie ad hoc problémov jednotlivých študentov súvisiacich s ich štúdiom na vysokej škole, systém financovania vysokých škôl, diskusné fórum pre zamestnancov)
* systémové dlhodobé riešenia – zmapovanie súčasného stavu, vypracovanie národného akčného plánu na debarierizáciu vysokoškolského prostredia.

**K bodu 4**

p. Mgr. Jurkovič informovanie členov o pláne aktivít Univerzity Komenského v Bratislave a Technickej univerzity v Košiciach na roky 2013 a 2014. Členovia rady odporučili uzavrieť s vysokými školami kontrakt podľa ich návrhu so zohľadnením dohodnutých aktivít v rámci diskusie rady.

**K bodu 5**

p. Mgr. Jurkovič ďalej informoval členov rady o výzve na rozvojové projekty, ktorú ministerstvo zverejnilo v auguste. Na základe hodnotenia budú podporené štyri projekty vysokých škôl, ktorých výsledky je možné využiť aj v ďalšej činnosti rady. Ide o projekty nasledujúcich vysokých škôl:

UK – môže byť modelovým projektom na komplexné posúdenie bariér (rôzneho typu) v rámci vysokoškolského prostredia, ale aj na nastavenie takých pravidiel v rámci inštitúcie, ktoré zamedzia tvorbe nových bariér; súčasťou projektu ej aj seminár o architektonických bariérach vo VŠ prostredí.

STU – vypracovanie všeobecne použiteľnej metodiky na identifikáciu fyzických bariér, vrátane „architektonických auditných hárkov“ pre vysokoškolské budovy.

TUAD – analýza vnútorných predpisov, študijných programov (ich materiálneho zabezpečenia), tvorba metodík/manuálov pre zamestnancov vysokých škôl pri práci s uchádzačmi a študentmi so špecifickými potrebami a samotné vzdelávanie zamestnancov.

SPU/EU – knižnično-informačné služby a potreby študentov so špecifickými potrebami v rámci akademických knižníc, resp. knižníc s osobitným postavením (Slovenská poľnohospodárska knižnica a Slovenská ekonomická knižnica v Bratislave, čiastočne sa projekt zaoberá aj problematikou digitalizácie zdrojov pre študentov so špecifickými potrebami.

**K bodu 6**

Na základe voľnej diskusie boli prebrané jednotlivé body rokovania, boli schválené plány aktivít špeciálnych pedagogických pracovísk, predbežný plán zasadnutí rady na najbližší rok a zadefinované úlohy s časovým harmonogramom, ktoré je potrebné riešiť v priebehu roka 2013 a 2014.

V rámci diskusie členovia rady navrhli, aby sa na tvorbe Národného akčného plánu na debarierizáciu vysokoškolského prostredia v súčasnosti nepracovalo. Je potrebné počkať na jednotlivé výstupy z rozvojových projektov vysokých škôl a schválených aktivít UK a TUKE, nakoľko v prvom rade je potrebné poznať situáciu na jednotlivých vysokých školách a ich potreby. Je to potrebné aj z hľadiska skutočnosti, že v súčasnosti nemáme relevantné údaje o študentoch so špecifickými potrebami študujúcich na vysokých školách. Rovnako bola otvorená otázka financovania podpory študentov so špecifickými potrebami, možnosti využívania financovania z regionálneho operačného plánu a európskych sociálnych fondov. Potrebné je aj zabezpečiť sieťovanie koordinátorov v rámci vysokých škôl. Členovia rady za špeciálne pedagogické pracoviská boli zároveň požiadaní o zaslanie posledných dvoch výročných správ vysokej školy s informáciami o pracoviskách na podporu študentov so špecifickými potrebami. Ďalej sa otvorila otázka vzdelávania koordinátorov.

Za prioritu sa v nasledujúcom období považuje príprava metodických usmernení pre koordinátorov vysokých škôl (ako posudzovať požiadavky študentov so špecifickými potrebami, oprávnenosť ich nárokov a pod., rozšírenie súčasného vnímania na celý rad špecifickým potrieb, teda vrátane dlhodobo chorých, študentov so psychickými ochoreniami a pod.), vzdelávanie koordinátorov, a zmapovanie súčasných podmienok. Za žiaduce sa javí aj zavedenie systému mapovania stavu na jednotlivých vysokých školách a postupné porovnávanie podmienok upravených našimi právnymi predpismi a tými, ktoré vyplývajú z medzinárodných dohovorov. Kľúčovým pri riešení viacerých problémov bude nastavenie systému financovanie, resp. zabezpečenie zdrojov na implementáciu jednotlivých politík.

**Zhrnutie:**

**1. tvorba metodického usmernenia, gestor: pracovisko TUKE**

- december 2013 – zaslanie osnovy členom rady na elektronické pripomienkovanie

- január 2014 – predloženie usmernenia na pripomienkovanie rade

- marec 2014 – príprava finálneho znenia usmernenia

- apríl 2014 – uzavretie usmernenia a jeho vydanie ministerstvom/predstavenie koordinátorom na stretnutí

**2. Sieťovanie koordinátorov, gestor: pracovisko UK**

**-** december 2013 – pripomenutie vysokým školám zriadenie diskusného fóra k otázkam študentov so špecifickými potrebami

- apríl 2014 – celoslovenské stretnutie koordinátorov vysokých škôl (cieľ: identifikácia potrieb vysokých škôl a fakúlt, vytvorenie siete a identifikácia vzdelávacích potrieb, a pod.)

**3. Vzdelávacie aktivity pre koordinátorov, gestor: pracovisko TUKE**

Marec 2014 – predloženie návrhu vzdelávacích aktivít členom RADY

Apríl 2014 – prediskutovanie a prioritizácia vzdelávacích aktivít s koordinátormi vysokých škôl

Máj – august 2014 – tvorba vzdelávacích materiálov, kurzov a pod. a ich diskusia s členmi rady

September – október 2014 – vzdelávacie aktivity pre koordinátorov

November 2014 – správa o vzdelávacích aktivitách na zasadnutí rady a návrh vzdelávacích aktivít v roku 2015

**4. Mapovanie úrovne podpory študentov so špecifickými potrebami, gestor: pracovisko UK**

August 2014 – predloženie správy o porovnaní podporných nástrojov pre študentov so špecifickými potrebami v rámci slovenskej právnej úpravy v porovnaní s medzinárodným dohovorom, okolitými štátmi – verzia na pripomienkovanie členmi rady

Október 2014 – príprava konečného znenia

November 2014 – prediskutovanie konečného znenia na zasadnutí rady a dohodnutie ďalšieho postupu

**5. Tvorba národného akčného plánu na debarierizáciu vysokoškolského prostredia**

Apríl 2014 – určenie gestora prípravy dokumentu

August 2014 – návrh osnovy akčného plánu na pripomienkovanie členom rady

November 2014 – prediskutovanie harmonogramu tvorby akčného plánu

**6. Systém financovania, gestor: ministerstvo a pracovisko UK**

November 2013 – vítané sú ad hoc návrhy členov rady pre rozpis dotácií na rok 2014

November 2013 – ministerstvo preverí, aké možnosti budú v tejto oblasti v rámci ROP

Marec 2014 – zmapovanie systému financovania tejto oblasti v rôznych štátoch - štúdia na pripomienkovanie členmi Rady (zabezpečí UK)

Jún 2014 – finalizácia štúdie o systéme financovania podpory študentov a jej predloženie rade (zabezpečí UK)

Predbežné termíny zasadnutí rady na najbližší rok

* 29. 4. 2014 Bratislava
* 11. 11. 2014 Košice

**K bodu 7**

Po skončení zasadnutia rady mali členovia rady možnosť si prezrieť Bezbariérové centrum na Technickej univerzite v Košiciach a zoznámiť sa s jednotlivými technickými možnosťami podpory štúdia študentov so špecifickými potrebami (napr. obojstranná tlačiareň na Brailovo písmo, zväčšovacie lupy, ...)

**K bodu 8**

Po prehliadke Bezbariérového centra na Technickej univerzity v Košiciach predseda rady zasadnutie rady ukončil.

Schválil: prof. Ing. Peter Plavčan, CSc.

 predseda rady